Bestyrelsens beretning på generalforsamlingen i

***Bredballe Lokalhistoriske Forening***

mandag, den 10. marts 2025 kl. 19.00 i Bredballe Sognegård

**Det er med glæde, jeg kan konstatere, at foreningens aktiviteter i det forløbne år såvel internt som eksternt har kunnet gennemføres helt som planlagt.**

**Ligeledes er vi meget glade for, at vi fik lov til at beholde vores lokaler på Hældagerskolen under den store til- og ombygning af skolen, som nu er ved at være helt afsluttet.**

**En stor tak skal derfor lyde til Hældagerskolens ledelse og medarbejdere, som har vist sig særdeles velvilligt indstillede over for os og det arbejde, vi lægger i Bredballe Lokalhistoriske Forening**

**Som det er kutyme skal jeg i det efterfølgende berette om årets gang i Bredballe Lokalhistoriske Forening.**

**Året startede med foreningens generalforsamling, som blev afholdt mandag den 11. marts 2024.**

**Som altid var der meget stort fremmøde af medlemmer.**

**I skal vide, at vi er utroligt glade og taknemmelige for den store opbakning, vi nyder fra jer.**

**Den betyder meget for os og vores arbejde i foreningen.**

**Generalforsamlingen blev afviklet i god ro og orden under myndig ledelse af den valgte dirigent Preben Sørensen.**

**Til bestyrelsen var Kjeld Bjerrum Jensen og Henrik Schultz på valg.**

**De var villige til genvalg og blev valgt for en ny periode, da ikke andre var bragt i forslag.**

**På valg som første suppleant var Ove Christensen. Han var villig til genvalg, hvilket skete med klapsalver, da ikke andre blev foreslået af forsamlingen.**

**Efter generalforsamlingen var vel overstået blev alle fremmødte vidne til et særdeles spændende foredrag ved Mogens Ladegaard og Gunnar Skibsholt fra Engum Lokalhistoriske Forening.**

**Gunnar Skibsholt orienterede om foreningens virke og Engum Sogns transformation fra et roligt landsbysamfund med et stærkt fællesskab til en forstad til Vejle og ikke mindst den nu nære tilknytning til Tirsbæk Bakker, som stiller store krav til infrastrukturen i området.**

**Mogens Ladegaard berettede om ”markante ejere af Tirsbæk Gods” – en særdeles spændende historie.**

**Vi takker begge foredragsholdere for både informative og fornøjelige foredrag, som må have været interessante for såvel ”gamle” Bredballeborgere som for nyere tilflyttede.**

**Efter bestyrelsen havde konstitueret sig, fulgte den op på ”To do” listen, hvor vi har prioriteret de arbejdsopgaver, som året forventes at omfatte.**

**Året 2024 blev indscanningens og registreringens år.**

**I den forbindelse kan jeg i øvrigt oplyse, at BLF han indmeldt sig i SLA – sammenslutningen af lokale arkiver.**

**Det er vores vurdering, at vi får god valuta for det årlige kontingent hertil i form af bl.a. et øget tilskud fra Vejle Kommune til vores aktiviteter samt gunstige priser på de kurser, som SLA løbende tilbyder.**

**Flere af bestyrelsesmedlemmerne har allerede været på kursus i arkivering og beskrivelse af foreningens billedmateriale, hvilket forhåbentlig vil komme os til gode ved den fortsatte registrering.**

**Det er med stor glæde, jeg i dag kan konstatere, at dette arbejde skrider godt frem båret af nogle ildsjæle.**

**En stor tak herfor skal lyde til specielt Erna, Kjeld, Kurt og Margrethe.**

**Herudover skulle den årlige aftenvandring arrangeres.**

**Vandringen fandt sted mandag den 27. maj 2024.**

**Årets tema var ”En vandretur fra Brønsodde til Bybæk”.**

**Vi havde i den anledning allieret os med både suppleanten til bestyrelsen Ove Christensen og Leif Brogaard, som begge gennem et mangeårigt kendskab til området har erhvervet sig en stor viden om en række af de boliger, vi kom forbi, lige fra små fiskerhuse til store patriciervillaer.**

**Bredballe Lokalhistoriske Forening tillader sig at kalde den en stor succes.**

**På trods af det omskiftelige vejr, som havde præget foråret, mødte mere en 90 personer op ved ”Brønsodde fiskeri & bådlaug”´s klubhus på dagen.**

**Endnu en gang holdt vejrguderne deres hånd over os, således vandringen kunne foregå i solskin denne dejlige majaften.**

**Tak til Ove for det store forarbejde han havde lavet med at finde frem til huse, villaer og deres beboere, hvortil der knyttede sig en spændende eller sjov historie.**

**Tak til Leif for veludført arbejde under til tider vanskelige forhold på grund af omfattende vejarbejder mv., og tak til Karsten Kidmose for lån af klubhus og udearealer.**

**Vil man vide mere om tidligere eller kommende arrangementer, så gå ind på vores hjemmeside, hvor der findes udførlige beretninger om foreningens aktiviteter.**

**Hjemmesiden bliver løbende opdateret med nyt fra foreningen.**

**Årets sidste arrangement var det traditionelle efterårsforedrag, som blev afholdt den 28.oktober.**

**Vi havde formået Karen Klint til at komme og tale over emnet ”Fra husmandsdatter til Folketinget”, og som der heldigvis er tradition for i foreningen, var der fuldt hus, idet ca. 70 mennesker var mødt op.**

**Det var en fornøjelse at høre Karen Klints foredrag. Dels var det et spændende indhold og dels var det tydeligt, at foredragsholderen er vant til at tage ordet.**

**Karen Klint beskrev både sin personlige udvikling fra hjemmet på Nordfyn til de utallige ordførerskaber, som hun har bestridt som politiker.**

**Man også et stærkt socialt engageret menneske, der med sine meningers mod og en stor arbejdsindsats har formået at vinde stor anerkendelse både fra sine kolleger i Tinget, befolkningen som helhed og borgerne her på hendes hjemegn, Vejle og Bredballe.**

**Vi takker endnu engang Karen Klint – også fordi hun tog sig tid til at tale om Bredballe Kirkes fremtid.**

**Vil man vide mere om efterårsforedraget – henviser jeg endnu en gang til vores hjemmeside.**

**Sideløbende med ovennævnte arrangementer blev der arbejdet med vort årshæfte, som i år blev til en flot årsbog med titlen ”Forlystelseslivet ved Tirsbæk”.**

**Bestyrelsen undersøgte med baggrund i det foredrag, som arkivar Tore Teglbjærg fra Vejle Stadsarkiv holdt i foreningen i 2023 netop med ovennævnte titel, om det var muligt at omarbejde foredraget til en bogudgivelse.**

**Dette lykkedes i et tæt samarbejde med Tore Teglbjærg, og med støtte fra flere fonde og en virksomhed kunne Bredballe Lokalhistoriske Forening i september måned præsentere det færdige resultat, som er blevet overordentligt godt modtaget og fået en flot omtale i flere trykte medier.**

**Tak til alle involverede.**

**Afslutningsvis vil jeg gerne på foreningens vegne sige en stor tak til vores medlemmer for den altid store opbakning til vores arrangementer.**

**Jeg håber, den må fortsætte. Vi vil i hvert fald gøre vores til, at dette bliver tilfældet.**

**Også en stor tak til Hældagerskolen for at stille lokaler til rådighed for foreningen,**

* **Til Stadsarkivet i Vejle og Bredballe Menighedsråd for et godt samarbejde**
* **Til alle de frivillige, som giver en hånd med, når vi har brug for det**
* **Til dem, som støtter os økonomisk**

**Og sidst men ikke mindst til alle mine bestyrelseskollegaer, som yder en kæmpestor arbejdsindsats for foreningen, og på den måde er med til at bevare historien om Bredballe for eftertiden.**

**Tak for ordet!**